Sarêng sampun agêng Mas Karèbèt nuntên kabêkta dhatêng Nyai Rôndha ing Tingkir, wontên ing ngriku dipun ugung sakarsanipun. Dhasar Nyai Rôndha ing Tingkir sugih mas picis, keringan ing tôngga desa. Mas Karèbèt wau dados katêlah nama Ki Jaka Tingkir, solah pikajênganipun sanès lan lare kathah, rêmên anênêpi dhatêng ing rêdi utawi ing wana-wana tuwin guwa ngantos sadasa dalu tuwin satêngah wulan. Ingkang ibu asring kaicalan sarta prihatos sangêt, dene ingkang putra botên kenging dipun cêgah gènipun saba wana tuwin rêdi.